इतने तूफ़ानी बहुमत से सत्ता में आने के चार साल के भीतर भाजपा की इतनी गई-बीती हो गई हालत के बावजूद अगर विपक्ष अपना-तेरी में ही पड़ा रहा तो उसे कौन माफ़ करेगा? अगर अब भी विपक्षी दलों ने अपने चटोरेपन पर काबू कर एक-दूसरे से शालीनता का व्यवहार नहीं किया तो कौन उन्हें सम्मान की निग़ाह से देखेगा? भाजपा-सरकार की गरिमाहीन कारस्तानियों से परेशान लोग विपक्ष से गरिमामयी उदारता की उम्मीद कर रहे हैं। उनकी इस आस्था का बिखराव विपक्ष के माथे पर ऐसा कलंक लगा देगा कि अनंतकाल तक माथा झुका कर चलने के अलावा उसके पास कोई चारा नहीं रहेगा।